Γνωμοδότηση για την πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 1766/92 του Συμβουλίου περί κοινής οργανώσεως αγοράς στον τομέα των σιτηρών και του κανονισμού (ΕΚ) αριθ. 1868/94 του Συμβουλίου για την καθιέρωση καθεστώτος ποσοστώσεων για την παραγωγή αμύλου γεωμήλων (95/C 236/15)

Στις 28 Μαρτίου 1995 και σύμφωνα με τα άρθρα 43 και 198 της Συνθήκης ΕΚ το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας, που επιφορτίσθηκε με την προετοιμασία των σχετικών εργασιών, υιοθέτησε τη γνωμοδότησή του στις 4 Μαΐου 1995. Εισηγητής : ο κ. Stokkers.

Κατά την 326η Σύνοδο ολομέλειας, 31η Μαΐου και 1η Ιουνίου 1995 (συνεδρίαση της 31ης Μαΐου 1995), η ΟΚΕ υιοθέτησε ομόφωνα την εξής γνωμοδότηση.

1. Εισαγωγή

1.1. Η πρόταση της Επιτροπής βασίζεται στα άρθρα 42 και 43 της Συνθήκης και έχει σαν στόχο την εφαρμογή και στα νέα μέλη της ρύθμισης που θέσπισε το Συμβούλιο στις 27 Ιουλίου 1994 περί ποσοστώσεων στην παραγωγή αμύλου γεωμήλων.

1.2. Ταυτόχρονα η σημερινή διατύπωση του κανονισμού του Συμβουλίου προσαρμόζεται για να :

- διασφαλισθεί ότι στον γεωργό καταβάλλονται αντισταθμιστικά ποσά μόνο εντός του ορίου των ποσοτήτων γεωμήλων που εμπίπτουν στο μέρος της ποσόστωσης του παραγωγού αμύλου γεωμήλων 7

- διορθωθεί συντακτικό λάθος που μπορεί να προκαλέσει αποκλίνουσες ερμηνείες ως προς την ποσότητα αμύλου γεωμήλων που πρέπει να εξάγονται χωρίς ενισχύσεις.

2. Γενικές παρατηρήσεις

2.1. Η ΟΚΕ διαπιστώνει ότι η προτεινόμενη μεταβολή των ποσοστώσεων για την Αυστρία, Φινλανδία και Σουηδία βασίζεται στην παραχθείσα στα κράτη αυτά ποσότητα αμύλου γεωμήλων για την οποία παρασχέθηκε εθνική ενίσχυση.

2.2. Η επιλεγείσα για τα νέα κράτη μέλη περίοδος αναφοράς διαφέρει από εκείνη που χρησιμοποιείται κατά την παροχή ποσοστώσεων στα άλλα κράτη μέλη.

2.3. Η ΟΚΕ αντιλαμβάνεται ότι με την πρόταση δεν γίνονται δεκτές οι ποσότητες που εζήτησαν τα νέα κράτη μέλη αλλά διαπιστώνει, αφετέρου, ότι αυτό συνέβη και κατά την παροχή ποσοστώσεων στα παλαιά κράτη μέλη.

2.3.1. Η ΟΚΕ θεωρεί ότι η εξέλιξη της αγοράς που επιδιώκεται με τη ρύθμιση περί ποσοστώσεων πρέπει να αποτελέσει βάση για την χορήγηση πρόσθετων ποσοστώσεων.

2.3.2. Η ΟΚΕ συνιστά όπως κατά την εκτίμηση και τη σύμφωνη προς την εξέλιξη της αγοράς προσαρμογή της ρύθμισης των ποσοστώσεων το 1977, δοθεί προτίμηση στις παραγωγικές ικανότητες που υφίστανται ήδη τώρα καθώς και σε εκείνες που διευρύνονται διότι αυτή τη στιγμή δεν είναι δυνατό να παρασχεθεί καμία υπο-ποσόστωση.

2.4. Η ΟΚΕ υπενθυμίζει σχετικά ότι στη γνωμοδότησή της για τις προτάσεις της Επιτροπής σχετικά με τον καθορισμό των γεωργικών τιμών και ορισμένα συναφή μέτρα 1994/1995 (), συνηγόρησε, σε σχέση με τη ρύθμιση περί ποσοστώσεων για την παραγωγή αμύλου γεωμήλων, υπέρ ορισμένης ελαστικότητας κατά την εφαρμογή του μέτρου αυτού.

2.5. Η ανωτέρω ελαστικότητα θα έπρεπε, μεταξύ άλλων, να προβλέπει ότι ένας παράγωγος αμύλου γεωμήλων θα μπορούσε να κάνει χρήση της εγκριθείσας σ`αυτόν ποσόστωσης για μια περίοδο εμπορίας, σε ποσοστό ανώτερο του 5% (ή και 10%), που ισχύει σήμερα, κατά την επόμενη περίοδο εμπορίας.

2.6. Επειδή ο όγκος της παραγωγής γεωμήλων μπορεί να διαφέρει έντονα από έτος σε έτος λόγω καιρικών συνθηκών, ένας παραγωγός αμύλου γεωμήλων θα μπορούσε να κάνει χρήση και ενός μέρους της εγκριθείσας σ`αυτόν ποσόστωσης την οποία δεν μπόρεσε να χρησιμοποιήσει κατά τη σχετική περίοδο εμπορίας λόγω περιορισμένης εσοδείας γεωμήλων.

2.7. Η ΟΚΕ λυπάται διότι η Επιτροπή δεν χρησιμοποιεί την απαραίτητη προσαρμογή του υφιστάμενου κανονισμού ώστε να εναρμονίσει βάσει των προαναφερθέντων στοιχείων, τη ρύθμιση περί ποσοστώσεων, καλύτερα προς τις ανάγκες του τομέα αμύλου γεωμήλων.

2.8. Με την επιφύλαξη των ανωτέρω παρατηρήσεων το τμήμα συμφωνεί με την πρόταση της Επιτροπής.

Βρυξέλλες, 31 Μαΐου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 148 της 30. 5. 1995.